Mthethwa sê hy gaan nie teen spelers optreeMinister Nathi Mthethwa. Foto: Siyabulela Duda/GCIS Nathi Mthethwa, die minister van sport, het gesê dat hy nie teen die Suid-Afrikaanse spelers sal optree wat versuim het om die knie ter ondersteuning van die Black Lives Matter-beweging te buig nie. “Ek kan nie namens Saru praat nie, maar ek het geen planne om teen die spelers op te tree wat nie die knie gebuig het nie,” het hy gister tydens ’n parlementêre sessie gesê. Hy is egter steeds teleurgesteld in hul optrede. “Ek sou egter in my plig versuim het as ek nie belanggestel het in die redes waarom die spelers op verskillende maniere besluit het om hul eengesindheid met die Black Lives Matter-beweging te toon nie.” Hy het bygevoeg dat die optrede om die knie ter ondersteuning van BLM te buig onder meer wys dat mense hulself met die verdruktes en weerloses in die samelewing vereenselwig, terwyl dit ook ’n manier is waarop die mensdom kan wys dat hulle teen rassisme staan. Volgens Mthethwa kan Saru optree indien hulle sulke regulasies in plek het. “Ek sal egter nie só ’n stap ondersteun nie, aangesien ’n gevoel van eengesindheid of die ondersteuning van ’n bepaalde saak vrywillig gedoen moet word.” Hy is ook deur die DA gepols oor waarom daar soveel druk op sportverenigings geplaas word om te transformeer, terwyl daar min gedoen word om sport op skoolvlak te ontwikkel. Mthethwa het teruggekap en gesê dat hoewel skoolsport belangrik is, ontwikkeling en transformasie twee uiteenlopende kwessies is. “Sport op voetsoolvlak het met ontwikkeling te doen en nie met transformasie nie. Ons wil transformasie by die eindpunt [op nasionale vlak en by sportverenigings] sien. Dit is iets wat nie onderhandelbaar is nie.” Hy het ook gesê dat sportlui wat as kwotas bestempel word, dikwels meer gekwalifiseerd is as die persone wat kwansuis op meriete gekies of aangestel is. Foto: Twitter. Die Sale Sharks se agt Suid-Afrikaanse spelers, Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut) het staande in hul Gallagher Premiership-wedstryde gebly terwyl van hul spanmaats gekniel het. Die spelers het egter steeds gewys dat hulle teen rassisme gekant is deur T-hemde te dra met die woorde “Rugby against Racism” daarop. Tog was Mthethwa nie tevrede met wat hy in Engeland gesien het nie en hy het die spelers se besluit bevraagteken, terwyl hy ook in verbinding met SA Rugby was.